**Vabariigi Valitsuse korralduse**

**„Toetusfondi lisavahendite jaotus 2024. aasta III kvartalis“**

**eelnõu seletuskiri**

# I. Sissejuhatus

1. Sisukokkuvõte

Korraldusega eraldatakse kohaliku omavalitsuse üksustele toimetulekutoetuse maksmise hüvitamiseks täiendavalt 4,4 mln eurot. Toimetulekutoetuse vahendid on planeeritud riigieelarve seaduses toetusfondi hulgas piirmäärata kuluna.

1. Eelnõu ettevalmistaja

Eelnõu koostas Regionaal- ja Põllumajandusministeeriumi (edaspidi *ReM*) kohalike omavalitsuste osakonna nõunik Andrus Jõgi (telefon 5885 1311, e-mail andrus.jogi@agri.ee). Eelnõu juriidilist kvaliteeti kontrollis sama osakonna KOV õigusvaldkonna juht Martin Kulp (telefon 5885 1442, e-mail martin.kulp@agri.ee).

1. Märkused

Eelnõu on kooskõlas põhiseadusega ja teiste valdkonda reguleerivate õigusaktidega. Eelnõu aluseks on riigieelarve seaduse § 48 lõige 6 ja vahendite eraldamine toimub kooskõlas Vabariigi Valitsuse 6. veebruari 2015. a määrusega nr 16 „Riigieelarve seaduses kohaliku omavalitsuse üksustele määratud toetusfondi vahendite jaotamise ja kasutamise tingimused ja kord“ (edaspidi *toetusfondi määrus*). Eelnõu on koostatud lähtudes riigieelarve seaduse § 32 lõike 1 teises lauses ning lõike 2 punktis 2 toodust eeldusega, et toimetulekutoetusteks ette nähtud vahendid on piirmäärata arvestuslik kulu. Eelnõu ettevalmistamisel ei ole aluseks võetud teiste riikide õigusakte.

2024. aasta riigieelarves toetusfondis ette nähtud vahendeid on eelnevalt jaotatud Vabariigi Valitsuse 12. jaanuari 2024. a korraldusega nr 10 „Toetusfondist üldhariduskoolide pidamiseks antava toetuse jaotus 2024. aastal“, 4. märtsi 2024. a korraldusega nr 59 „Tasandus- ja toetusfondi jaotus 2024. aastal“ ning 26. juuni 2024. a korraldusega nr 143 „Toetusfondist üldhariduskoolide pidamiseks antava lisatoetuse jaotus 2024. aastal“.

**II. Eelnõu sisu ja võrdlev analüüs**

Toimetulekutoetuse ja üksikvanema täiendava toetuse maksmiseks kulus 2024. aasta seitsme kuuga 24,4 miljonit eurot, mis on 14% vähem kui 2023. aasta samal perioodil. Taotluste arv oli 2024. aasta juulis 13% väiksem kui eelmisel aastal samal ajal.

Varasemalt on Vabariigi Valitsus otsustanud jaotada kohalikele omavalitsustele toimetulekutoetuste maksmise hüvitamiseks 34,5 mln eurot. Lisaks on olnud kohalikel omavalitsustel kasutada jääke eelmisest aastast summas 1,5 mln eurot.

Toimetulekutoetuste maksmise hüvitamiseks tehakse lisaväljamakse 4,4 mln euro ulatuses 58-le kohaliku omavalitsuse üksusele, et tagada vahendite piisavus 2024. aasta lõpuni. Jaotamisel võetakse arvesse, et igale omavalitsusele oleks tagatud 2024. aastaks vahendid arvestusega 1,65[[1]](#footnote-1) korda nende jaanuari-juuli tegelik kulu.

2024. aasta riigieelarves on toimetulekutoetuse maksmise hüvitamiseks ette nähtud 38,6 mln eurot (võrdluseks 2023. aastas kulus toimetulekutoetuse maksmiseks ja korralduskulude hüvitamiseks 46,6 mln eurot). Sellel aastal on juba jaotatud 35,6 mln eurot ja käesoleva eelnõuga jaotatakse lisaks 4,4 mln eurot ehk kokku saab jaotatud 40,0 mln eurot. See on 1,4 mln eurot üle riigieelarves prognoositud summa. Toimetulekutoetuse hüvitamine on riigieelarves piirmäärata ehk arvestuslik kulu, mille arvel võetavate kohustuste suurusele riigieelarvega piiranguid ei kehtestata.

##### III. Eelnõu vastavus Euroopa Liidu õigusele

Eelnõu ei ole vastuolus Euroopa Liidu õigusaktidega.

##### IV. Korralduse mõjud

Toimetulekutoetuse maksmise hüvitamiseks täiendavate vahendite eraldamine tagab kohaliku omavalitsuse üksustele vajalikud vahendid riikliku ülesande täitmiseks toetuste maksmisel.

##### V. Korralduse rakendamisega seotud kulutused ja eeldatavad tulud

Eelnõuga eraldatakse toimetulekutoetuse maksmise hüvitamiseks 4,4 mln eurot. Vahendid on ette nähtud 2024. aasta riigieelarves toetusfondi hulgas.

Toimetulekutoetuste maksmise hüvitamine on piirmäärata arvestuslik kulu, mille arvel võetavate kohustuste suurusele riigieelarvega piiranguid ei kehtestata. Eelnõuga jaotatakse kohaliku omavalitsuse üksustele laiali kõik 2024. aasta riigieelarve toetusfondi planeeritud toimetulekutoetuse maksmise hüvitamiseks ette nähtud vahendeid ning lisaks eraldatakse hüvitamiseks ja jaotamiseks 1,4 miljonit eurot.

**VI. Jõustumine**

Korraldus koos lisaga jõustub üldises korras.

**VII. Eelnõu kooskõlastamine**

Eelnõu saadeti e-mailiga kooskõlastamiseks Sotsiaalministeeriumile, Rahandusministeeriumile ning Eesti Linnade ja Valdade Liidule.

1. Selle võrra on ületanud viimase kümne aasta jooksul aasta kogukulu jaanuari kuni juuli kulusid. [↑](#footnote-ref-1)